stanford-oval/wikipedia huggingface dataset:
בן-ציון לוריא

| --- | --- |

בן ציון לוריא
 לידה:  4 באפריל 1905
 פטירה:  4 באפריל 2002 (בגיל 97) כב בניסן ה'תשס"ב
 מדינה:  ישראל
 מקום קבורה:  הר המנוחות 
 ידוע בשל:  חוקר ארץ ישראל וחוקר מקרא, ממקימי ומראשי החברה לחקר התנ"ך וגזבר המרכז העולמי לתנ"ך במשך שנים רבות
 השכלה:  לימודים בגימנסיה העברית "תרבות", לימודי חקר הגאוגרפיה של ארץ ישראל באוניברסיטה העברית בירושלים
 בת זוג:  יהודית לבית גינזבורג, אחות במקצועה ופעילה בכירה בהסתדרות העובדים
 
בן-ציון לוּריא (4 באפריל 1905 – 4 באפריל 2002) היה איש חינוך, סייר וסופר, ממייסדי החוג לחקר המקרא, חוקר ארץ ישראל והמקרא וממשרטטי המפות הראשונים בישראל.
קורות חיים

לוריא נולד בשנת 1905 בעיר ביאליסטוק שבפולין למשפחה ציונית-אתאיסטית. למד בגימנסיה העברית "תרבות" בביאליסטוק, ולאחר סיום הלימודים עלה לארץ ישראל בשנת 1925. בתחילה עבד כפועל, ובשנת 1929 נרשם לאוניברסיטה העברית בירושלים, שם למד במחלקה לחקר הגאוגרפיה של ארץ ישראל אצל חוקר ארץ ישראל פרופ' שמואל קליין ואחרים.
את עיקר מרצו הקדיש לוריא לחקר ארץ ישראל והתנ"ך, לזיהוי אתרים ונופים מקראיים ולמתן שמות תנ"כיים לנקודות יישוב חדשות בארץ ישראל. הוא היה ממקימה ומראשיה של החברה לחקר התנ"ך, ועורך כתב העת "בית מקרא" שהוציאה החברה. בכינוסים השנתיים של החברה היה לוריא מהמרצים הראשיים. הוא גם ערך את הפרוטוקלים של דיוני החוג לתנ"ך שהתקיים בתחילה בביתו של ראש הממשלה דוד בן-גוריון ולאחר מכן בבתיהם של נשיאי המדינה. הוא יזם את הוצאתם לאור של הפרוטוקולים כ"עיונים" בספרי התנ"ך השונים, בהוצאת החברה לחקר המקרא. הוא גם שימש במשך שנים כגזבר המרכז העולמי לתנ"ך, שדוד בן-גוריון שימש כנשיאו.
בשנת 1927 הצטרף לאגודת המשוטטים הישראלית, ויחד עם חבריו הירושלמים דוד בנבנשתי, נתן שלם ופנחס כהן ערך מסעות רגליים ארוכים, בין השאר לדמשק ולעבר הירדן.
בהקדמה לספר היובל לכבודו כתב עליו גצל קרסל: ”וכל שנזדמן בצוותא בטיולים אלה יזכור לעולמי עולמים סיורים מודרכים אלה, שתום נעורים והתלהבות לארץ ישראל חוברו יחדיו”.
לוריא פרסם עשרות מאמרים, בעיקר ב"בית מקרא", בענייני ארץ ישראל, וכתב וערך ספרים רבים, אחד מהם הוא אטלס תנכ"י אשר מפותיו צורפו לתנ"ך בהוצאת קורן. יתר ספריו מוקדשים לחקר התנ"ך, תולדות עם ישראל בתקופת המקרא, שיבת ציון ותקופת בית שני וכן לזיהוי אתרים ונופים מקראיים בארץ ישראל ההיסטורית.
עוד כותב קרסל:
”חקירת ארץ ישראל וביחוד חקר הגאוגרפיה ההסטורית של ארץ ישראל קשורה ודבוקה בעצם מהותה בנופה היהודי של ארץ ישראל באותם ימים... ספרו 'היהודים בסוריה' שכל עצמו וכולו חידוש בהיסטוגרפיה שלנו. כאן שיקע לא רק בעבודת חקר אלא צירף לה מראה העיניים, על ידי סיוריו שם ועיקובו אחרי עברו של היישוב היהודי שם”.
לוריא היה פעיל בוועדת השמות הירושלמית והרבה לתת שמות לרחובות ולשכונות בירושלים. לבתו הבכורה שנולדה בשנת 1932 קרא ארנונה, על שם נחל ארנון שבעבר הירדן, שנצפה מחלון ביתו שבשכונת תלפיות. לפי אחת הגרסאות, בני השכונה התרשמו משמה של הילדה והחליטו להסב את שם השכונה מתלפיות מזרח לארנונה.
משפחתו

בן-ציון לוריא היה נשוי ליהודית לבית גינצבורג, אחות במקצועה ועסקנית ציבור, פעילה בכירה בהסתדרות העובדים, חברת מזכירות מועצת פועלי ירושלים וחברת מועצת עיריית ירושלים. אחותה רוחמה זלינגר הייתה ממייסדות כפר אז"ר. אחותה ז'ניה טברסקי הייתה עובדת סוציאלית, מחלוצי העבודה הסוציאלית בארץ ישראל, ועסקנית ציבור, מפעילות תנועת הפועלות וחברת הכנסת מטעם מפא"י.
בתו ארנונה נישאה לסגן-אלוף מיכאל פייקס, שנהרג במלחמת ששת הימים. בתו טלמונה נישאה לעו"ד תיאודור אוריין. בנו, מנחם לוריא, הוא פרופסור לביוכימיה באוניברסיטה העברית.
נכדו יונתן פייקס נהרג במלחמת יום הכיפורים. נכדו דניאל פייקס נהרג בתאונת טיפוס שלגים בצרפת. נכדתו ד"ר מיכל (פייקס) מטס (נפטרה ב-2008) הייתה רופאה מומחית לרפואה פנימית ולאלרגיה ואימונולוגיה קלינית בבית החולים שערי צדק. נכדתו תמר פייקס היא אמנית ובמאית, יוצרת הסרט "רבועים של קרטון", על השכול והאבל במשפחתה. נכדו דורי אוריין הוא מעצב וחבר בקבוצת "אוממי". נכדו אמיר אוריין הוא חוקר בפקולטה לרפואה ע"ש רפפורט בטכניון. נכדו דן אורין משרת כשגריר ישראל במקדוניה. נכדו ד"ר שי לוריא הוא אורתופד מומחה לכף יד בבית החולים הדסה.
מהספרים שכתב או ערך והמפות שהכין

אטלס תנ"כי וערים במקרא / בן-ציון לוריא, דוד בנבנשתי. ירושלים ; תל אביב: אחיאסף, (תשכ"ז 1966).
אטלס העולם והחלל: פיסי, מדיני וכלכלי
אטלס ידיעות אחרונות, עיתון הערב של ארץ-ישראל. עריכה: ב"צ לוריא
אנציקלופדיה של המקרא וימי בית שני
בימי שיבת ציון
גלילות במולדת: מסות ומחקרים בהיסטוריה ובטופוגרפיה של ארץ ישראל
היהודים בסוריה בימי שיבת ציון, המשנה והתלמוד
הכותל המערבי - אל העין
זר לגבורות: קובץ מחקרים במקרא, בידיעת הארץ, בלשון ובספרות תלמודית, מוגש לר' זלמן שזר, נשיא המדינה, ביום הולדתו הפ"ג; העורך - ב"צ לוריא
חמש מילים בודדות למושג אחד
ינאי המלך
ירושלים העתיקה בדורנו
מגילת הנחושת ממדבר יהודה, הוצאת קריית ספר
מגילת תענית; פרשיות בתולדות בית חשמונאי לאור משנה קדומה
מינאי עד הורדוס; מחקרים בתולדות בית שני
מלכי בית חשמונאי: מחקרים בתולדות בית שני
מפת ישראל: מפת ארץ ישראל היום
ספר ד"ר ברוך בן-יהודה: מחקרים במקרא ובמחשבת ישראל
ספר משה גולדשטיין: מחקרים במקרא ובמחשבת ישראל
ספר עובדיה: דברי הנביאים על אדום
עיונים בספר ירמיהו: דברי חוג העיון בתנ"ך בבית נשיא המדינה
עיונים בספר ישעיהו - חלק א'
עיונים בספר ישעיהו. העורך: ב"צ לוריא. הביאו לדפוס משה אור ואלקנה ביליק
עיונים בספר מלכים - דברי חוג העיון בבית ראש הממשלה
עיונים בספר שמואל - חלק א' וחלק ב'
פרקי ירושלים: מחקרים בקדמוניות ירושלים ויושביה
פרקי קדומות: קללת נח וברכתו
קדמות העברים: מחקרים בתקופת האבות
רומי בירושלים - תולדות יהודה וירושלים תחת עול רומי
שאול ובנימין: מחקרים בתולדות שבט בנימין
ראו גם

מגילת הנחושת
סנבלט
לקריאה נוספת

ספר בן ציון לוריא - מחקרים במקרא ובתולדות ישראל , ירושלים: החברה לחקר המקרא בישראל: יוצא לאור על ידי קריית ספר, 1979.
גצל קרסל, 'כתבי ב"צ לוריא', עמ' 7–23.
הערות שוליים

↑  ספר בן ציון לוריא, הוצאת החברה לחקר המקרא בישראל, 1979
↑    מאיה פולק, ‏במותם לא נפרדו, בעיתון מקור ראשון, 16 באפריל 2019
↑  יהודית גינזבורג – למנוחות, דבר, 2 באוקטובר 1972.
↑  האתר של תמר פייקס; רבועים של קרטון - סינופסיס
↑    מאיה פולק, ‏במותם לא נפרדו, בעיתון מקור ראשון, 16 באפריל 2019
| --- | --- |
בקרת זהויות :  NLI: 987007264881905171  BnF: cb122107180 (data)  GND: 1055749640  ISNI: 0000 0001 1075 6547  LCCN: n50039317  NTA: 074396927  SUDOC: 223615897  VIAF: 88049226   WorldCat (עם VIAF): 88049226
ג'ארד הארפר

| --- | --- |

הארפר במדי נבחרת ארצות הברית בכדורסל במהלך מוקדמות גביע העולם בכדורסל 2023
 לידה:  14 בספטמבר 1997 (בן 27) מייבלטון, ארצות הברית 
 עמדה:  רכז 
 גובה:  1.78 מטרים
 מכללה:  אוניברסיטת אובורן (2016–2019)
 דראפט:  לא נבחר, 2019
 קבוצות כשחקן
 2019–2020 2019–2020 2020–2021 2021 2021 2021–2022 2021–2022 2022–2024 2024–:  פיניקס סאנס ← נורת'רן אריזונה סאנס ניו יורק ניקס ← וסטצ'סטר ניקס ברמינגהאם סקוואדרון ניו אורלינס פליקנס ← ברמינגהאם סקוואדרון ולנסיה הפועל ירושלים
 הישגים כשחקן
 חמישיית העונה בליגת הפיתוח (2021)  חמישיית העונה השלישית בליגת הפיתוח (2022)
 
ג'ארד למאר הארפר (באנגלית: Jared Lamar Harper; נולד ב-14 בספטמבר 1997) הוא כדורסלן אמריקאי בעמדת הרכז בהפועל ירושלים מליגת העל בכדורסל והיורוקאפ.
קריירת תיכון ומכללות

הארפר נולד באטלנטה, ג'ורג'יה, ושיחק כדורסל בתיכון פבלברוק במייבלטון, פרוור באזור המטרופולין של אטלנטה. בשנתו השלישית בתיכון, בעונת 2014/15, רשם הארפר ממוצעים של 21 נקודות ו-7 אסיסטים למשחק והוביל את פבלברוק למאזן 27–6 ולגמר אליפות המדינה בדרג 6A בו הפסידה לתיכון ג'וזף וילר בהובלת ג'יילן בראון. ביולי 2015 נבחר הארפר יחד עם חברו לקבוצה ונדל קרטר ל-MVP של ליגת הנוער של נייקי (EYBL), וקלע 33 נקודות ושמונה אסיסטים בניצחון של ג'ורג'יה סטארס בגמר על סנט לואיס איגלס של ג'ייסון טייטום. בעונתו האחרונה בפבלברוק הוא העמיד ממוצעים של 27 נקודות, 10.1 אסיסטים, 5.7 ריבאונדים ו-3.7 חטיפות למשחק, הוביל את קבוצתו למאזן 23–10 ולהופעה נוספת בגמר אליפות המדינה ונבחר בפעם השנייה לחמישיית העונה במדינה. ב-19 במרץ 2015 הוא התחייב לשחק כדורסל מכללות באוניברסיטת אובורן.
כבר בעונתו הראשונה באובורן, עונת 2016/17, היה הארפר הרכז הפותח של הקבוצה והעמיד ממוצעים של 11.4 נקודות, 3.0 אסיסטים ו-1.2 חטיפות למשחק. ב-7 בינואר 2017 הוא קלע שיא עונתי של 24 נקודות, כולל 16 מתוך 19 הנקודות האחרונות של אובורן, בהפסד 85–88 לאוניברסיטת מיסיסיפי.
בעונת 2017/18 הוא העמיד ממוצעים של 13.2 נקודות, 5.4 אסיסטים ו-1.2 חטיפות למשחק, וב-3 בפברואר 2018 רשם דאבל דאבל של 14 נקודות ו-14 אסיסטים בניצחון 93–81 על אוניברסיטת ואנדרבילט, מרחק אסיסט אחד משיא האוניברסיטה של אדי ג'ונסון ב-1976. שבוע לאחר מכן השווה הארפר את שיא הקריירה שלו בנקודות עם 24 נקודות בניצחון 78–61 על אוניברסיטת ג'ורג'יה. בסיום העונה הוא נבחר לחמישיית העונה השנייה באזור ה-SEC על ידי AP ומאמני האזור.
ב-6 בנובמבר 2018 רשם הארפר דאבל דאבל שני בקריירה, עם 20 נקודות ו-13 אסיסטים בניצחון 101–58 על דרום אלבמה. ב-15 בדצמבר הוא קלע שיא קריירה של 31 נקודות בניצחון 75–71 בהארכה על אוניברסיטת אלבמה בברמינגהאם. בעונת 2018/19 הוא רשם 15.3 נקודות ו-5.8 אסיסטים בממוצע למשחק, ונבחר שנית לחמישיית העונה השנייה באזור. בטורניר אליפות המכללות בכדורסל עזר הארפר להוביל את הטייגרס לפיינל פור הראשון בתולדותיהם, בו הפסידו בחצי הגמר לאוניברסיטת וירג'יניה.
קריירה מקצועית

לאחר סיום עונתו השלישית באובורן הכריז הארפר על מועמדותו לדראפט ה-NBA 2019 וויתר על שנתו האחרונה במכללות. עם זאת, הוא לא נבחר בדראפט ושיחק במדי פיניקס סאנס בליגת הקיץ של ה-NBA, במדיה חתם על חוזה דו-כיווני. ב-23 באוקטובר 2019 ערך הארפר את הופעת הבכורה שלו ב-NBA כששיחק שתי דקות בניצחון 124–95 על סקרמנטו קינגס. ב-20 בדצמבר, במדי נורת'רן אריזונה סאנס מליגת הפיתוח, הוא רשם 25 נקודות ושיא קריירה של 13 אסיסטים בהפסד 94–99 לפורט ויין מאד אנטס, וב-18 בינואר 2020 קלע 31 נקודות, 7 אסיסטים, 4 ריבאונדים ו-2 חטיפות בהפסד 109–120 לסו פולס סקייפורס. ב-14 במרץ שוחרר הארפר מפיניקס.
ב-25 ביוני 2020 חתם הארפר בניו יורק ניקס, וב-25 בנובמבר חתם על חוזה דו-כיווני עם וסטצ'סטר ניקס. ב-12 משחקים בווסטצ'סטר הוא העמיד ממוצעים של 21.3 נקודות, 2.9 ריבאונדים ו-6.9 אסיסטים למשחק. ב-23 באפריל חתם הארפר על חוזה לעשרה ימים בניו יורק, ובסיומו הוחתם על חוזה דו-כיווני נוסף. בסיום העונה נבחר לחמישיית העונה בליגת הפיתוח של ה-NBA.
ב-24 בספטמבר 2021 חתם הארפר בניו אורלינס פליקנס, אך ב-9 באוקטובר שוחרר וב-25 באוקטובר חתם בקבוצת ליגת הפיתוח של הפליקנס, ברמינגהאם סקוואדרון. במהלך העונה הוא הועבר מספר פעמים בין הפליקנס לסקוואדרון, ובסיומה אף נבחר לחמישיית העונה השלישית בליגת הפיתוח. ב-9 באפריל קלע שיא קריירה ב-NBA של 12 נקודות בהפסד 114–141 לממפיס גריזליס, ולמחרת מסר שיא קריירה של 9 אסיסטים, לצד 10 נקודות, בהפסד 107–128 לגולדן סטייט ווריורס.
ב-7 בספטמבר 2022 חתם הארפר בוולנסיה מליגת ה-ACB הספרדית והיורוליג, במדיה שיחק במשך שתי עונות.
ב-23 ביולי 2024 חתם הארפר לשנתיים בהפועל ירושלים מליגת העל בכדורסל והיורוקאפ. באוקטובר 2024 הוא נבחר למצטיין המחזור השני של עונת 2024/2025 לאחר שרשם 23 נקודות, 5 אסיסטים וסחט 10 עבירות בניצחון 94–74 על לייטקבליס. מאוחר יותר באותו החודש נבחר למצטיין המחזור השישי לאחר שקלע 30 נקודות ורשם 43 נקודות מדד בניצחון 94–83 על צדביטה אולימפיה.
קריירה בנבחרת הלאומית

ב-2022 שיחק הארפר שני משחקים במדי נבחרת ארצות הברית בכדורסל במסגרת מוקדמות גביע העולם בכדורסל 2023.
הערות שוליים

1 2 3 4 5 6  פרופיל, באתר אוניברסיטת אובורן
↑  Class AAAAAA boys: Wheeler 59, Pebblebrook 58, The Atlanta Journal-Constitution, ‏7 במרץ 2015
↑  Wendell Carter's Georgia Stars rout Jayson Tatum's St. Louis Eagles to claim tourney EYBL title, USA Today, ‏12 ביולי 2015
↑  פרופיל גיוס למכללות, באתר 247Sports
↑  Mustapha Heron sets Auburn record in tough loss, אוניברסיטת אובורן, ‏7 בינואר 2017
↑  Jared Harper leads shorthanded Auburn basketball past Georgia on road, AL.com, ‏10 בפברואר 2018
↑  Auburn routs South Alabama 101-58 in opener, אוניברסיטת אובורן, ‏6 בנובמבר 2018
↑  Harper drops 31 points in overtime win vs. UAB, אוניברסיטת אובורן, ‏15 בדצמבר  2018
↑  Jared Harper declares for NBA Draft, will hire agent and forego senior season, AL.com, ‏9 באפריל 2019
↑  Phoenix Suns Announce 2019 Summer League Roster, פיניקס סאנס, ‏3 ביולי 2019
↑  Jared Harper signs two-way contract with Suns, אוניברסיטת אובורן
↑  סאנס 124–95 קינגס, באתר ESPN, ‏23 באוקטובר 2019
↑  סאנס 94–99 מאד אנטס, באתר ליגת הפיתוח של ה-NBA
↑  Suns' Jared Harper: Game-high scoring tally in G League, CBS Sports, ‏19 בינואר 2020
↑  Phoenix Suns waive rookie point guard Jared Harper, AZ Central, ‏14 במרץ 2020
↑  Knicks News: 2-Way G Jared Harper Claimed from Suns, Kadeem Allen Waived, Bleacher Report, ‏26 ביוני 2020
↑  Knicks Sign Jared Harper to Two-Way Contract, ניו יורק ניקס, ‏25 בנובמבר 2020
↑  Pelicans waive Cheatham and Harper, sign Banks and Hill, ניו אורלינס פליקנס, ‏9 באוקטובר 2021
↑  Birmingham Squadron Announce 2021 Training Camp Roster, ברמינגהאם סקוואדרון, ‏25 באוקטובר 2021
↑  ניו אורלינס פליקנס vs ממפיס גריזליס, באתר ה-NBA
↑  גולדן סטייט ווריורס vs ניו אורלינס פליקנס, באתר ה-NBA
↑  Valencia completed its roster with Jared Harper, Eurohoops, ‏7 בספטמבר 2022
↑  סתיו איפרגן, ממשיכה להתחזק: הפועל ירושלים החתימה את ג'ארד הארפר, באתר ynet, 23 ביולי 2024
↑  מצטיין מחזור 2 ביורוקאפ - ג'ארד הארפר, באתר הפועל ירושלים, ‏2 באוקטובר 2024
↑  בפעם השנייה העונה: הארפר נבחר למצטיין המחזור ביורוקאפ - צפו במהלכים, באתר ישראל היום, 31 באוקטובר 2024
משקל (פיזיקה)

משקל (באנגלית: Weight) של גוף מוגדר (אופרטיבית) כתוצאה של שקילת הגוף; השקילה נעשית על ידי תליית הגוף על דינמומטר (מד-כוח); הוריית הדינמומטר היא גודל המשקל, והכיוון שעליו מתייצב הדינמומטר הוא כיוון המשקל. המדידה צריכה להתבצע בתנאים שבהם הכוח היחיד הפועל על הגוף, מלבד הכוח שמפעיל עליו הדינמומטר, הוא כוח הכבידה. אפשר לשקול גוף גם באמצעות מאזניים מהסוג שיש להם משטח עליון שעליו מניחים את הגוף הנשקל (כדוגמת מאזני אדם). במערכת היחידות הבין-לאומית (SI) משקל נמדד ביחידה ניוטון.
משקל ומסה

מסה של גוף היא תכונה פנימית שלו, והיא אינה תלויה במערכת הייחוס (להוציא אפקטים יחסותיים). מסה נמדדת ביחידות SI בקילוגרמים. משקל הוא כוח הפועל על הגוף ותלוי במסתו ובכוח הכבידה שמתקיימת במערכת הייחוס, הוא נמדד ביחידות ניוטון. המסה קובעת גם את ההתמד של גוף, באופן שאינו תלוי במשקל.
המסה היא סקלר, כלומר, היא אינה פועלת בכיוון מסוים, אין לדוגמה משמעות לטענה שהמסה היא 50 ק"ג בכיוון ימין. המשקל הוא גודל וקטורי כלומר הוא גודל שיש לו כיוון, ספציפית הכיוון אליו מאיץ הגוף כאשר פועל עליו כוח הכבידה בלבד. בתנאים בהם השפעת הכבידה מזערית, כגון בחלל, המסה של הגוף נשארת ללא שינוי.
בחיי היומיום, משתמשים לרוב במילה "משקל" במשמעות של "מסה", וזאת משום שבחיי היומיום איננו חווים שינוי משמעותי בכבידה הפועלת על עצמים סביבנו, ולכן בין המשקל למסה נשמר יחס קבוע. כשאנו קונים תפוחים, לדוגמה, אנו מודדים את מסת התפוחים בעזרת מכשיר המודד את הכוח שהתפוחים מפעילים על משטח או על קפיץ תלוי. מדידה זו אינה מודדת את מסת התפוחים, אלא את משקלם. כיוון שבין המשקל למסה יש יחס ישר, ניתן להסיק ממדידת המשקל את המסה. במדידה כזו אנו מסתמכים על כך שתאוצת הכובד שווה בקירוב בכל מקום על פני כדור הארץ (אך ראו הסתייגות בהמשך ערך זה). לכן, המשקל של שקית תפוחים לא תלוי במיקום שבו הוא נמדד. גם להבדל בין גודל סקלרי לוקטורי אין משמעות פרקטית בחיים היום-יומיים של רובנו.
הסיבות להימתחות קפיץ דינמומטר שגוף תלוי עליו

יכולות להיות שתי סיבות להתארכות קפיץ דינמומטר כאשר תולים עליו גוף:
א. הגוף נמשך לגרם שמיים. מכנים כוח משיכה זה כוח כבידה שמקורו בגרם שמיים. את כוח הכבידה שמקורו בגרם שמיים אפשר לחשב בעזרת חוק הכבידה העולמי של ניוטון, האומר שבין כל שני חלקיקים נקודתיים חומריים פועל כוח כבידה; כיוון הכוח הפועל על כל אחד מהחלקיקים הוא לעבר החלקיק האחר, וגודלו מקיים:
F={\frac {Gm_{1}m_{2}}{r^{2}}}
כאשר: m1 – המסה של אחד החלקיקים הנקודתיים
m2 – המסה של החלקיק הנקודתי האחר
G – קבוע הכבידה העולמי שערכו:(G = 6.67259(85)X10-11 (Nm2/kg2
r – המרחק בין שני החלקיקים
ב. כוח כבידה הקשור לתאוצת הגוף (תאוצה – ביחס למערכת ייחוס אינרציאלית). אם גוף תלוי על דינמומטר שקצהו העליון קשור לגוף חללית מואצת שטסה בחלל הרחק מכל גרמי השמיים, הדינמומטר נמתח ומצביע על קיום כוח כבידה הפועל על הגוף. המקור לכוח כבידה זה אינו גרם שמיים אלא הוא קשור לתאוצת הדינמומטר. כיוונו של שדה הכבידה הקשור לתאוצה מנוגד לכיוון התאוצה וגודלו שווה לגודל התאוצה.
דוגמה 1: כאשר מכונית הנעה לאורך כביש ישר נבלמת – נוסעיה "נזרקים" קדימה ביחס למכונית. הסבר לתופעה במונחים הנדונים כאן: בתוך המכונית, בנוסף לשדה הכבידה האנכי שמקורו בכדור הארץ, יש במהלך הבלימה גם שדה כבידה אופקי בכיוון תנועת המכונית (כיוון מנוגד לתאוצתה) שדה כבידה זה קשור לתאוצת המכונית, והוא ש"זורק" את הנוסעים קדימה ביחס למכונית.
דוגמה 2: כאשר אדם נשקל על פני הארץ, לא באחד הקטבים, תוצאת השקילה נובעת הן מכוח הכבידה שמקורו בארץ, והן מתאוצת האדם בגין סיבוב הארץ סביב צירה. על האדם פועל כוח כבידה כולל (השקול לשני הסוגים של כוחות הכבידה), ואדם זה, אינו יכול לדעת על סמך מדידה, מהו מקור הכוח (משיכה של הארץ או תאוצתו). שדה כבידה כולל מכונה גם שדה כבידה נמדד.
על פי עקרון השקילות של איינשטיין אין שום ניסוי שבאמצעותו אפשר להבדיל, במדידות לוקליות, בין שני סוגי שדות הכבידה.
יחסיות המשקל

כאשר שוקלים שקית עם תפוחים במעלית נחה, מוצאים ערך מסוים למשקלם, לדוגמה 10 ניוטון. כאשר המעלית עולה בתאוצה המכוונת כלפי מעלה, מוצאים ערך אחר, לדוגמה 12 ניוטון. הערכים השונים הללו הם ביטוי לעובדה שמשקל, כמו גדלים רבים בפיזיקה, הוא גודל יחסי, התלוי במערכת הייחוס. משקל שקית התפוחים ביחס למעלית הנחה הוא 10 ניוטון ומשקלם ביחס למעלית המואצת הוא 12 ניוטון. התפוחים כבדים יותר במעלית המואצת.
את משקלו w, של גוף ביחס למערכת ייחוס מסוימת אפשר לחשב בעזרת הנוסחה:
w = mg
כאשר: m – מסת הגוף
g – תאוצת הנפילה החופשית של הגוף ביחס למערכת הייחוס הנתונה.
חוסר משקל

דוגמה מוכרת היטב לחוסר משקל היא אסטרונאוטים הנמצאים במסלול לווייני סביב כדור הארץ. האסטרונאוטים חסרי משקל. הם, יחד עם הלוויין, מקיפים את כדור הארץ במסלול מעגלי ולכן ניתן להבין שפועל עליהם כוח כבידה שמקורו בארץ (משקל האסטרונאוטים שונה מכוח הכובד שמקורו בכדור הארץ הפועל עליהם), אולם גם האסטרונאוטים וגם הלוויין נעים באותה תאוצת נפילה חופשית יחסית לכדור הארץ, לכן התאוצה של האסטרונאוטים ביחס ללוויין היא אפס (g של האסטרונאוטים ביחס ללוויין הוא אפס), ולכן האסטרונאוטים חסרי משקל. כוח הכבידה הכולל (השקול של כוח הכבידה שמקורו בארץ וכוח הכבידה הקשור לתאוצה) הפועל על האסטרונאוטים הוא אפס. משקל של גוף שווה תמיד לכוח הכבידה הכולל הפועל על הגוף (אך הוא אינו שווה תמיד לכוח הכבידה שמקורו בגרם שמיים).
השתנות תאוצת הכובד על פני כדור הארץ

תאוצת הכובד היא התאוצה שעובר גוף כתוצאה מכח הכובד בלבד. מצב בו מופעל על גוף רק כח הכובד נקרא נפילה חופשית.
שדה הכבידה על פני כדור הארץ אינו אחיד ממש, אלא רק בקירוב. השוני בין מקומות שונים נובע מכך ש:
כדור הארץ אינו כדורי אלא פחוס
מאפקטים של הכוח הצנטריפוגלי הנובע מסיבוב כדור הארץ סביב צירו, הכח חזק ביותר בקרבת קו המשווה ושואף ל-0 בקטבים.
מכך שפיזור מסת הארץ אינו אחיד.
ממוצע תאוצות הכובד, על פני כדור הארץ הוא בסביבות 9.8m/s², והתאוצות משתנות בטווח של עשיריות האחוז.
| 0 | 1 | 2 | 3 | 4 | 5 |
| --- | --- | --- | --- | --- | --- |
| אמסטרדם | 9.813 | גלאזגו | 9.816 | פריז | 9.809 |
| אתונה | 9.807 | הוואנה | 9.788 | ריו דה ז'ניירו | 9.788 |
| אוקלנד | 9.799 | הלסינקי | 9.819 | רומא | 9.803 |
| בנגקוק | 9.783 | כווית | 9.793 | סן פרנסיסקו | 9.800 |
| בריסל | 9.811 | ליסבון | 9.801 | סינגפור | 9.781 |
| בואנוס איירס | 9.797 | לונדון | 9.812 | סטוקהולם | 9.818 |
| קולקטה | 9.788 | לוס אנג'לס | 9.796 | סידני | 9.797 |
| קייפטאון | 9.796 | מדריד | 9.800 | טאיפיי | 9.790 |
| שיקגו | 9.803 | מנילה | 9.784 | טוקיו | 9.798 |
| קופנהגן | 9.815 | מקסיקו סיטי | 9.779 | ונקובר | 9.809 |
| ניקוסיה | 9.797 | ניו יורק | 9.802 | וושינגטון | 9.801 |
| ג'קרטה | 9.781 | אוסלו | 9.819 | ולינגטון | 9.803 |
| פרנקפורט | 9.810 | אוטווה | 9.806 | ציריך | 9.807 |
מכאן נובע, לדוגמה, כי משקלה של שקית תפוחים בשוק של ציריך יהיה גדול ב-0.24% ממשקל אותה שקית בבנגקוק.
ראו גם

כוח (פיזיקה)
כבידה
תאוצה
הערות שוליים

↑  "מכניקה ניוטונית כרך א" מאת עדי רוזן, עמוד 158
| --- | --- |
בקרת זהויות :  NLI: 987007553501805171  GND: 4130657-0  LCCN: sh85145953 
במערכת החללית, האסטרונאוטים מרגישים חסרי משקל
יהודה מילר

| --- | --- |
 לידה:  נובמבר 1660 ז' בכסלו ה'תכ"א בינגן
 פטירה:  אפריל 1751 (בגיל 90) י"ב בניסן ה'תקי"א בון
 מקום קבורה:  בון
 מקום פעילות:  קליווא, דייץ, בון
 תקופת הפעילות:  ?–1751 
 השתייכות:  יהדות גרמניה
 רבותיו:  רבי יעקב ריישר, רבי גרשון אשכנזי
 בני דורו:  רבי דוד אופנהיים, רבי יעקב פופרש, רבי צבי הירש אשכנזי
 חתנים:  יוסף יוזפא סג"ל
 
ערך זה עוסק ברבן של דייץ ונסיכות הבוחר מקלן. אם התכוונתם לסבו, רב בבינגן, ראו .
רבי יהודה מֵילר (נכתב גם יודא; ז' בכסלו ה'תכ"א, נובמבר 1660, בינגן – י"ב בניסן ה'תקי"א, אפריל 1751, בון) היה רב ופוסק יהודי-גרמני, שכיהן כאב"ד דייץ (אנ'), בון ומדינת קלן. היה מרבני גרמניה הבולטים במאות ה-17 וה-18, ועמד בקשרי שו"ת עם רבים מגדולי הפוסקים בדורו.
ביוגרפיה

נולד בבינגן (אנ') ליוסף מילר, בנו של רבי יהודה רויטלינגן מילר (גר') אב"ד בינגן, ולאשתו זאגיל, בתו של רבי קופל סג"ל ראש בית דין בפרנקפורט. למד בפראג בישיבתו של רבי יעקב ריישר, ואחר כך במץ אצל רבי גרשון אשכנזי. למד בקלויז של ר' אליהו עמריך בקליווא, ומשנת ה'ת"ס (1700) בערך שימש ראש בית המדרש וראש בית הדין של קליווא. בתקופה זו למד בהתמדה רבה ולעיתים לא היה חוזר לביתו כלל במהלך השבוע. בשנת ה'תס"ג (1703) בערך, מונה לכהן כמרא דאתרא ואב"ד דייץ (אנ') (כיום רובע של קלן), בון, ונסיכות הבוחר מקלן. ישב לסירוגין בדייץ ובבון, שהייתה מושב אחת הקהילות החשובות בנסיכות. היו כפופים לרבנותו גם יהודי רוזנות מארק ובישופות מינסטר.
ב-1723 חתם על חרם נגד השבתאים, יחד עם הרבנים הלל מינץ ממנהיים ומיכל בער מפרידברג.
נהג להרבות בתעניות ובסיגופים. מגיל 50, במשך ארבעים שנה התענה מדי יום חול, ולעיתים התענה במשך שבוע שלם ברצף. נהג לטבול מדי יום.
בי"ב בניסן ה'תקי"א (1751), בגיל 90, נפטר בבון, ונקבר בבית הקברות של יהודי בון בריינדורף, מעבר לנהר הריין. רבי יהונתן אייבשיץ, באותה עת רבן של קהילות אה"ו, הספיד אותו באלטונה.
כתביו

בימי חייו נדפסו מתורתו רק הערות מעטות שכתב על חיבורי חתנו ר' יוסף יוזפא סג"ל. בסדר סליחות עם פירוש שכתב ר' יוזפא, הוא כלל בראש הספר "חדוש דין ופלפלא חריפתא" מאת חמיו ר' יהודה מילר. כאשר נדפס חיבורו של ר' יוזפא "נוהג כצאן יוסף", יצאו עליו עוררין בשל טעויות שונות שנמצאו בו, ורבה של פרנקפורט רבי יעקב פופרש ביקש מר"י מילר, חמיו של המחבר לתקן את הטעון תיקון בספר. בשל כך חיבר ר"י מילר את קונטרס "צאן הנחלות" ובו הערות ותיקונים על הספר, שנספח אליו בחלק מן ההדפסות.
עמד במשא ומתן הלכתי ובקשרי שאלות ותשובות עם רבים מרבני יהדות גרמניה בדורו, בהם רבי יעקב ריישר, רבי דוד אופנהיים, רבי יחזקאל קצינאלפוגין, רבי יעקב פופרש, רבי צבי הירש אשכנזי, רבי אברהם ברודא, רבי משה חגיז, רבי גרשון קובלנץ, רבי יהושע השיל לבוב ועוד. בכתב יד מצויים שלשה כרכים של שו"ת שלו, אך הם לא הגיעו לדפוס. רק בשלהי המאה ה-20 נדפס הכרך השלישי מתוכם בידי מכון ירושלים ומכון בית אהרן וישראל. בנוסף לכך, שאלות תשובות שלו נדפסו בספרי השו"ת של בני דורו, ותשובות בודדות נוספות שלו נדפסו במפוזר בכתבי עת תורניים.
בתשובותיו הוא עוסק לא רק בשאלות שהן הלכה למעשה, אלא גם בסוגיות שלא נוהגות למעשה בזמן הזה, כמו ענייני מצוות התלויות בארץ, קדשים וטומאה וטהרה, ואפילו נושאים כאשת יפת תואר.
משפחתו

נשא לאשה את פרומט, בתו של אפרים גומפריכט מקובלנץ. נפטרה בא' בכסלו ה'תצ"ו.
שנים מחתניו התפרסמו. חתן אחד הוא ר' יוסף יוזפא סג"ל, נכדו של רבי יוסף האן נוירלינגן ומחבר ספר "נוהג כצאן יוסף" על מנהגי פרקנפורט ופירוש "מסביר" על הסליחות.
חתנו השני, בעלה של בתו פאגיל (נפטרה בו' בשבט ה'תקמ"ג) הוא ר' אהרן שמעון מקופנהגן, ששימש סופר הקהילה של מדינת קלן, והתפרסם בעיקר בשל עריכת הקובץ "אור הישר" להגנה על כשרות הגט מקליווא.
ידוע גם על בן אחד בשם יעקב קאפיל (נפטר בכ"ח בניסן ה'תקט"ו). בנו של יעקב, רבי אפרים גומפריך מילר, היה גם הוא אב"ד וראש ישיבה בבינגן (נפטר בט"ו באלול ה'תקס"ח).
לקריאה נוספת

הרב שמואל בקר, שו"ת רבי יהודה מילר, מכון ירושלים תשנ"ג, מבוא, עמ' 9–15.
Leopold Löwenstein, "R. Juda Mehler II.", MGWJ 61 [7/9] (1917), pp. 285-292.
הערות שוליים

↑  מרדכי ברויאר, תולדות יהודי גרמניה בעת החדשה, כרך א, מרכז זלמן שזר תשס"א, עמ' 193.
↑  הרב שמואל בקר, שו"ת רבי יהודה מילר, ירושלים תשנ"ג, מבוא, עמ' 10, באתר אוצר החכמה.
↑  לדעת לוונשטיין (עמ' 286) למד גם אצל רבי יעקב פופרש בקובלנץ, אך הדבר אינו מוזכר בשאר המקורות.
↑  ראו את דברי חתנו ר' אהרן שמעון מקופנהגן, אור הישר, לעמברג תרס"ב, דף סד., באתר היברובוקס. בממורבוך דק"ק דייץ נכתב שגם היה אב"ד קליווא, אך במרבית המקורות לא נזכר פרט זה.
↑  יצחק דוב פעלד, קונטרס חלקי אבנים, שו"ת נשאל דוד, חלק ג', ירושלים תשל"ה, עמ' רלה, באתר היברובוקס.
↑  במבוא לשו"ת ר"י מילר נכתב שהחל לכהן שם בה'תס"ח. אמנם בממורבוך של דייץ נכתב שכיהן בה 48 שנים, כלומר מה'תס"ג בערך.
↑  בעת ההיא אסרה העיר קלן על מגורי יהודים בשטחה, ולכן הקהילה היהודית הראשית של מדינת קלן הייתה דייץ הסמוכה לה.
↑  Löwenstein, R. Juda Mehler II.", p. 288.
↑  כך נכתב אודותיו בממורבוך דק"ק דייץ, שנדפס בידי אהרן ילינק, קונטרס המקונן, וינה תרמ"א, עמ' 47–48, באתר היברובוקס.
↑  Löwenstein, R. Juda Mehler II.", p. 289.
↑  רבי יהונתן אייבשיץ, קשת יהונתן, ורשה תרל"ג, דפים יז:–כב., באתר אוצר החכמה.
↑  סדר סליחות מכל השנה עם פירוש הנקרא מסביר, אמשטרדם תע"ב (ספר סרוק באתר הספרייה הלאומית).
↑  הרב עמיחי כנרתי (מהדיר), נוהג כצאן יוסף, מכון שלמה אומן תשע"ח, מבוא, עמ' 17.
↑  שו"ת רבי יהודה מילר, חלק א', ירושלים תשנ"ג, באתר אוצר החכמה.
↑  הרב שמואל בקר, שו"ת רבי יהודה מילר, ירושלים תשנ"ג, מבוא, עמ' 15, באתר אוצר החכמה.
↑  מצבתה בבית הקברות בבון, באוסף המצבות של מכון שטיינהיים. ראו אודותיה בממורבוך דק"ק דייץ, שנדפס בידי אהרן ילינק, קונטרס המקונן, וינה תרמ"א, עמ' 38, באתר אוצר החכמה (העמוד חסר בעותק שבהיברובוקס).
↑  מצבתה בבית הקברות בבון, באוסף המצבות של מכון שטיינהיים.
↑  מצבתו בבית הקברות בבון, באוסף המצבות של מכון שטיינהיים.
↑  מצבתו בבית הקברות בבינגן, באוסף המצבות של מכון שטיינהיים.
| --- | --- |
בקרת זהויות :  GND: 136768695  ISNI: 0000 0000 5021 8615  VIAF: 78658844   WorldCat (עם VIAF): 78658844